**despletire**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

cum am putea țese sfârșitul între pământuri?

cum să te juri pe nebunia mea

și pe arborii foști fragezi

cu tot cu trupul tău zămislit

din vioară?

cum ai putea să te vindeci de mine

când vezi pacea de pe dealuri

și atâta tăcere vinovată?

cum să-ți juri trupul de iarbă

zăpezilor

și iubirilor perene,

cum să te vinzi legendei

pe săruturi albe căzute din cer

când iarna se despletește

blând

în himere?